ВЯДУЧАЯ МЕРАПРЫЕМСТВА – фельчар аддзялення хуткай і неадкладнай медыцынскай дапамогі райбальніцы Таццяна Супрун – узгадала гісторыю ўзнікнення прафесійнага свята медсясцёр. Так, пад час Крымскай вайны англічанка Флорэнс Найцінгейл арганізавала першую ў свеце службу сясцёр міласэрнасці. У ваенных шпіталях яна ўкараняла прынцыпы санітарыі, што прывяло да значнага зніжэння смяротнасці. А ў канцы 1855 года паводле яе ініцыятывы быў арганізаваны збор ахвяраванняў для стварэння школ па падрыхтоўцы сясцёр міласэрнасці. Пагэтаму паводле рашэння Міжнароднага Савета медсясцёр у дзень нараджэння Флорэнс Найцінгейл 12 мая штогод адзначаецца Сусветны дзень медыцынскай сястры. У гэтае свята з ініцыятывы адміністрацыі, прафсаюзнага камітэта і савета медыцынскіх сясцёр Жабінкаўскай ЦРБ былі арганізаваны спаборніцтвы для тых, хто прысвяціў сваё жыццё клопату пра здароўе чалавека.